La revolució de les sèries, protagonista del Dia Mundial de la TV a Tecnocampus

*El director de ‘Merlí’, Eduard Cortés, l’actor de la mateixa sèrie Marcos Franz i Víctor Sala, del festival Serielizados, noms destacats que participaran en la trobada*

La revolució que estan provocant les sèries tan a nivell audiovisual com a nivell de model de negoci centrarà la mirada de la quarta edició del Dia Mundial de la Televisió, que se celebrarà el dimarts dia 21 de novembre a l’Auditori de TecnoCampus a partir de 2/4 d’11 del matí. Les inscripcions per assistir-hi ja estan obertes a [diamundialdelatelevisio.tecnocampus.cat](https://diamundialdelatelevisio.tecnocampus.cat/).

Una vegada més, hi participaran analistes, crítics televisius, actors, escriptors i professors universitaris, que reflexionaran sobre com les sèries de televisió estan transformant la televisió tant des d’un punt de vista creatiu com de model de negoci.

Així, a la primera taula rodona, que té per títol *Les sèries com a element de transformació del relat audiovisual*, hi participaran Jordi Carrión, escriptor, crític televisiu i autor del llibre *Teleshakespeare*; Jordi Balló, crític televisiu a *La Vanguardia* i professor a la Universitat Pompeu Fabra; Candela Antón, la Berta a l’exitosa sèrie *Merlí* de TV3; i Eduard Cortés, director d’aquesta sèrie produïda per TV3 i Veranda TV. No són els únics representants d’aquesta popular proposta de la televisió catalana que estaran a Tecnocampus el dia 21: l’encarregat d’introduir l’acte serà precisament l’actor mataroní Marcos Franz, en Gerard a la petita pantalla.

A la segona taula rodona, titulada *Les sèries com a element de transformació del model de negoci audiovisual*, hi participaran Víctor Sala, promotor de Serielizados Fest, Festival Internacional de Sèries de Barcelona, i de la revista homònima; Judith Clares, professora de Ciències de la Informació i la Comunicació, i actualment directora acadèmica del Postgrau en Distribució Audiovisual VOD i Nous Models de Negoci UOC-Filmin; Jordi Roure, quinze anys cap de Dramàtics de TV3 i actual productor executiu de la sèrie diària *Com si fos ahir*; i Joan Foguet, Director de Comunicació i Relació amb les Entitats Adherides de La Xarxa de Comunicació Local. Aquesta segona taula rodona la moderadora Aitana Muntaner, directora de Lavinia Magenta, l'àrea de continguts d'actualitat del grup.

En aquesta ocasió l’acte serà un programa de televisió que es retransmetrà a través de Mataró Televisió en directe i que presentarà Anna Llacher, professora del Grau de Mitjans Audiovisuals de Tecnocampus (GMA). Una altra professora d’aquest grau, Maddalena Fedele, serà l’encarregada de moderar la primera taula rodona del matí.

**Un rànquing amb les millors propostes de ficció i de no ficció**

Una vegada més, durant el Dia Mundial de la Televisió es farà públic el rànquing de les millors propostes televisives del curs 2016-2017. En aquesta ocasió, òbviament, les iniciatives de ficció tenen un relleu especial, mentre que una segona classificació farà referència als programes de no ficció i també es repassaran les propostes més vistes, com és habitual.

Aquest rànquing l’elabora un comitè d’experts provinent de diferents universitats catalanes. El composen Matilde Delgado i Núria García, del Departament de Comunicació Audiovisual i Publicitat de la Universitat Autònoma de Barcelona; Anna Tarragó, professora a TecnoCampus i a la Universitat de Barcelona; Mariona Visa, professora de ‘Noves tendències a la televisió i convergència digital’ a la Universitat de Lleida; i Carme Basté, professora de diverses matèries relacionades amb la televisió a la Facultat de Blanquerna de la Universitat Ramon Llull.

**Una diada impulsada el 1996 per l’ONU**

El Dia Mundial de la Televisió és una celebració internacional impulsada el 1996 per l’Assemblea de les Nacions Unides que se celebra el 21 de novembre de cada any, amb un especial arrelament a diversos països sud-americans com Mèxic, Perú, Xile, Paraguai, Argentina, Colòmbia, Uruguai, Equador, Bolívia i Veneçuela.

A Mataró l’activitat l’organitza Tecnocampus amb la col·laboració del Clúster Audiovisual de Catalunya, l’Associació GrausTIC, Lavínia, Mataró Audiovisual, Clack i Serielizados.

Més informació:
Oriol Ribet
Cap de Comunicació
Telf. 678 794 288
[www.tecnocampus.cat](http://www.tecnocampus.cat)